องค์การเภสัชกรรม สำรองยาฟาวิพิราเวียร์รับการระบาดโรคโควิด-19 ระลอกใหม่ กว่า 4 แสนเม็ด พร้อมสั่งซื้อเพิ่มอีก 5 แสนเม็ด
ภญ.ศิริกุล เมธีวีรังสรรค์ รองผู้อำนวยการองค์การเภสัชกรรม (GPO) เปิดเผยว่า จากการระบาดของโรคติดเชื้อไวรัสโควิด-19 ระลอกใหม่ ได้ส่งผลกระทบเป็นวงกว้าง เพื่อเป็นการรองรับกับสถานการณ์ดังกล่าว GPO ได้มีการสำรองและกระจายยาฟาวิพิราเวียร์ สำหรับรักษาผู้ป่วยโรคโควิด-19 เพื่อให้สามารถมีใช้ได้อย่างเพียงพอและต่อเนื่อง โดยขณะนี้ ได้มีการกระจายไปสำรองในพื้นที่ต่างๆ แล้ว และมีการสำรองอยู่ที่คลังยาของ GPO จำนวน 411,200 เม็ด นอกจากนี้คณะทำงานกลุ่มภารกิจสำรองเวชภัณฑ์และส่งกำลังบำรุงกรณีโรคโควิด-19 ได้มอบหมายให้ GPO สั่งซื้อเพิ่มเติมอีก 500,000 เม็ด